Den australske popdronning Kylie Minogue lægger til sommer vejen forbi Aalborg. 12. juni spiller hun til Skovrock i Skovdalen i Aalborg, og koncerten er hendes eneste på dansk grund i år. - Vi er meget tilfredse med at kunne præsentere endnu et internationalt navn til en koncert i Skovdalen som en del af vores samarbejde. Vi oplevede sidste år stor interesse netop for de udendørskoncerter med internationale navne, og vi er overbeviste om, at Kylie Minogue kan få trækronerne til at ryste i takt til musikken, siger Ernst Trillingsgaard, direktør for Aalborg Kongres & Kultur Center. 46-årige Minogue er et stort navn på den internationale musikscene. Hun har hittet med sange som "The Loco-Motion", "Can't Get You Out of my Head" og "I Believe in You", og hun har solgt mere end 68 millioner plader i sin karriere. Kylie Minogue spillede også i Aalborg i 2005, hvor hun gav koncert i Gigantium.

Referat:
Kylie Minogue giver i juni sin eneste koncert i Danmark i år, når hun spiller til Skovrock i Skovdalen i Aalborg.